Ayrim o‘zbek estrada xonandalarining “ommaviy madaniyat” ko‘rinishlariga taqlid qilayotgani tanqid qilindi

“O‘zbeknavo” estrada birlashmasi “Yosh avlodning ma’naviy olami va uni yuksaltirishda milliy estrada san’atining o‘rni” mavzuida matbuot anjumani o‘tkazdi, deb xabar qiladi “Uz24.uz”.

Birlashma matbuot xizmati xabar berishicha, unda Milliy estrada san’atini rivojlantirish va muvofiqlashtirish kengashi vakillari, Birlashma mas’ul xodimlari, taniqli san’atshunoslar, bastakorlar, shoirlar, ommaviy axborot vositalari xodimlari, estrada xonandalari ishtirok etdi.

Anjumanda Milliy estrada san’atini rivojlantirish va muvofiqlashtirish kengashi raisi Iqbol Mirzo ayrim yosh ijrochi va ijodiy guruhlarning jamoatchilik e’tiboriga taqdim etayotgan “asar”lari san’atning hech qanday talab va mezonlariga javob bermasligi, nafaqat mavzu va musiqa, ijro usullari, balki sahna harakatlarida ham ochiqdan-ochiq ajnabiy “ommaviy madaniyat” ko‘rinishlariga taqlid qilayotganiga to‘xtaldi. “Yulduzlik” kasaliga chalinish holatlari tez-tez uchrab turayotgani chinakam san’at muxlislarini ranjitmasdan qolmasligi, ayniqsa, bizning milliy an’analarimizga, axloq-odob qoidalariga mutlaqo to‘g‘ri kelmaydigan kliplar, turli tillardagi so‘zlarni qorishtirib yoki talaffuzni ataylab buzib aytish kabi nomunosib harakatlarni ayrim yosh ijrochilar o‘zi uchun qandaydir yangicha uslub deb bilayotgani, san’atni, uning mohiyati va ahamiyatini tushunmaslikdan boshqa narsa emasligini ta’kidladi.

O‘rtaga tashlangan mavzu yuzasidan “O‘zbeknavo” estrada birlashmasi direktori o‘rinbosari Murodjon Majidov, taniqli san’atshunos Gulchehra Fayziyeva, ustoz san’atkorlar Toir Qo‘ziyev, Azim Mullaxonov, Kozim Qayumov, bastakor Oydin Abdullayeva va boshqalar o‘z mulohazalarini bildirdi.

Anjumanda, shuningdek, estrada san’ati yoshlar ongi va qalbiga kuchli ta’sir ko‘rsatayotgani, xonandalarimiz yanada mas’uliyatli bo‘lishi, ijrosi bilangina emas, balki, tashqi ko‘rinishi, xulq-atvori, sahnada o‘zini tutishi, aytayotgan qo‘shig‘ining matni kabi masalalarga ham jiddiy ahamiyat berishi zarurligi ta’kidlandi. Afsuski, bu boradagi ahvolni ko‘ngil to‘ladigan darajada deb bo‘lmasligi, ba’zan davlat va nodavlat teleradiokanallarda, internet tarmog‘ida, umumiy ovqatlanish shoxobchalaridagi reklama ekranlarida efirga uzatilayotgan qo‘shiqlardagi matn sayozligi, ijrochilarning bachkana qiliqlari har qanday qalbi uyg‘oq odamni tashvishga solishi aytildi.